Document ID: 32012L0008

KOMISIJAS ĪSTENOŠANAS DIREKTĪVA 2012/8/ES
(2012. gada 2. marts),
ar kuru groza Direktīvu 2003/90/EK, ar ko nosaka īstenošanas pasākumus Padomes Direktīvas 2002/53/EK 7. pantā attiecībā uz obligāti pārbaudāmajām pazīmēm un konkrētu lauksaimniecības augu sugu obligātajiem pārbaudes nosacījumiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2002. gada 13. jūnija Direktīvu 2002/53/EK par lauksaimniecības augu sugu šķirņu kopējo katalogu (1) un jo īpaši tās 7. panta 2. punkta a) un b) apakšpunktu,
tā kā:
(1)
Komisijas Direktīvu 2003/90/EK (2) pieņēma, lai nodrošinātu, ka dalībvalstu katalogos iekļautās šķirnes atbilst Kopienas Augu šķirņu biroja (CPVO) izstrādātajām pamatnostādnēm par pazīmēm, kas obligāti jāņem vērā, veicot dažādu sugu pārbaudes, un dažādu sugu obligātajiem pārbaudes nosacījumiem, ja šādas pamatnostādnes ir izstrādātas. Direktīvā paredzēts, ka citām šķirnēm piemērojamas Starptautiskās jaunu augu šķirņu aizsardzības savienības (UPOV) pamatnostādnes.
(2)
Kopš tā laika CPVO ir izstrādājusi turpmākas pamatnostādnes vairākām citām sugām un atjauninājusi spēkā esošās pamatnostādnes.
(3)
Tāpēc attiecīgi būtu jāgroza Direktīva 2003/90/EK.
(4)
Šajā direktīvā paredzētie pasākumi ir saskaņā Lauksaimniecības, dārzkopības un mežsaimniecības sēklu un pavairojamā materiāla pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 2003/90/EK I un II pielikumu aizstāj ar šīs direktīvas pielikuma tekstu.
2. pants
Attiecībā uz pārbaudēm, kas sāktas līdz 2012. gada 1. oktobrim, dalībvalstis var piemērot Direktīvu 2003/90/EK tajā redakcijā, kas piemērota, pirms tika izdarīti grozījumi ar šo direktīvu.
3. pants
Dalībvalstis vēlākais līdz 2012. gada 30. septembrim pieņem un publicē normatīvos un administratīvos aktus, kas vajadzīgi, lai nodrošinātu atbilstību šai direktīvai. Dalībvalstis minēto noteikumu tekstus uzreiz paziņo Komisijai.
Tās piemēro minētos noteikumus no 2012. gada 1. oktobra.
Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
4. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2012. gada 2. martā

Labels: 12
15
6